Man van passasierskip word vermis ná hy spring | Maroela Media
Die Adventure of the Sea van Royal Caribbean Cruises
Die kuswag in Amerika is tans op soek na ŉ passasier van Kanada wat naby ŉ eiland in Puerto Rico glo van ŉ passasierskip af gespring het.
Dit was Tien Phuoc Nguyen (26) van Kanada se laaste aand ná ŉ sewe dag lange vaart saam met sy gesin aan boord die passasierskip van Royal Caribbean Cruises. Ander passasiers het glo gesien hoe hy Saterdagaand oorboord gespring het. Die voorval het oos van Mona-eiland in die see tussen Puerto Rico en die Dominikaanse Republiek plaasgevind.
Cynthia Martinez, woordvoerder van Royal Caribbean, het Sondag gesê die kaptein het dadelik die Adventures of the Seas gestop, omgedraai en plaaslike owerhede in kennis gestel. Beeldmateriaal van die voorval is ook op ŉ selfoonkamera vasgelê, het Martinez bygevoeg.
Die kuswag het helikopters en ŉ patrolliebooot ontplooi om die man op te spoor, maar hy word steeds vermis. Die FBI ondersoek die omstandighede wat moontlik daartoe kon lei dat die man van die skip af gespring het.
Die passasierskip het sy reis na San Juan in Puerto Rico voortgesit nadat die Amerikaanse kuswag die soektog oorgeneem het. ŉ Span van Royal Caribbean verleen glo ondersteuning aan Nguyen se familie.